b'\n_START_ARTICLE_\nFlint (Kiribati)\n_START_SECTION_\nNavn\n_START_PARAGRAPH_\nI Kiribatis grunnlov, opprinnelig vedtatt i 1979, listes \xc3\xb8ya som en del av statens territorium med navnet Flint. P\xc3\xa5 engelsk benyttes ogs\xc3\xa5 navnet Flint Island.\n_START_SECTION_\nGeografi\n_START_PARAGRAPH_\nFlint er ei korall\xc3\xb8y p\xc3\xa5 3\xc2\xa0km\xc2\xb2 som ligger 740\xc2\xa0km nordvest av Tahiti. Det er den s\xc3\xb8rligste av Linje\xc3\xb8yene, med Vostok og Caroline som n\xc3\xa6rmeste nabo\xc3\xb8yer. \xc3\x98ya er lang, smal og lav, det vil si 4\xc2\xa0km lang, 800 meter bred og med en maksimal h\xc3\xb8yde p\xc3\xa5 7 meter. Det er flere brakkvannsinnsj\xc3\xb8er p\xc3\xa5 Flint._NEWLINE_Den opprinnelige vegetasjonen ble \xc3\xb8delagt av menneskelig inngripen p\xc3\xa5 1800-tallet. I tillegg til guanodrift, ble det anlagt kokospalmeplantasje. En unders\xc3\xb8kelse publisert i 1937 fant at bare rester av den opprinnelige planter var \xc3\xa5 finne._NEWLINE_Fuglelivet p\xc3\xa5 \xc3\xb8ya har v\xc3\xa6rt p\xc3\xa5virket av introduserte arter, polynesiarotte og hund. Sm\xc3\xa5fregattfugl (Fregata ariel) er blant fugleartene som finnes p\xc3\xa5 Flint.\n_START_SECTION_\nHistorie\n_START_PARAGRAPH_\nDet er framf\xc3\xb8rt at Ferdinand Magellan fikk \xc3\xb8ya i sikte i 8. februar 1521, men ingen steg i land f\xc3\xb8r fra skip som bes\xc3\xb8kte \xc3\xb8ya p\xc3\xa5 1800-tallet._NEWLINE_USA gjorde krav p\xc3\xa5 \xc3\xb8ya i henhold til Guano Islands Act av 1856. Ogs\xc3\xa5 Storbritannia utstedte guanolisens og i 1870-\xc3\xa5rene begynte Houlder Brothers fra London \xc3\xa5 hente ut guano. John T. Arundel tok over i 1881. Det ble tatt ut guano fram til 1893. I 1870-\xc3\xa5rene ble det plantet kokospalmer, noe som var negativt for den opprinnelige vegetasjonen. Etter at guanodriften ble avviklet, ble \xc3\xb8ya avfolket. I 1902 ble det p\xc3\xa5 nytt satt i gang med kopraproduksjon. Denne gang varte virksomheten til 1935 og \xc3\xb8ya ble igjen folketom. Siste bes\xc3\xb8k for \xc3\xa5 h\xc3\xb8ste kopra fant sted i 1975._NEWLINE_En amerikansk ekspedisjon ble sendt til Flint for \xc3\xa5 observere den totale solform\xc3\xb8rkelsen som fant sted 3. januar 1908. Ekspedisjonen ble organisert av Lick Observatory i California i USA._NEWLINE_Flint ble i 1972 en del av den britiske kolonien Gilbert- og Ellice\xc3\xb8yene. Da Gilbert\xc3\xb8yene ble selvstendig som Kiribati i 1979, fulgte Flint med. USAs krav p\xc3\xa5 \xc3\xb8ya ble oppgitt ved Tarawa-traktaten undertegnet samme \xc3\xa5r.'